Кипилово
Кипѝлово е село в Югоизточна България, община Котел, област Сливен.

География 
Село Кипилово се намира на около 26 km север-северозападно от областния център Сливен, около 17 km западно от общинския център Котел и около 29 km източно от град Елена. Разположено е в северните разклонения на Котленска планина, Източна Стара планина. През селото текат реките Боаз дере и Кючук дере от поречието на Стара река, които се сливат в северния край на Кипилово. На запад тече река Сайганица, водеща началото си от карстов извор в местността Сайганица, която се слива с двете реки близо до селото. Районът е карстов – има 18 пещери и карстови извори.

Климатът е умереноконтинентален; почвите в землището са преобладаващо лесивирани и планосоли.

Надморската височина в центъра на селото е около 430 m.

През Кипилово минава третокласният републикански път III-484, който на изток води до връзка северно от град Котел с второкласния републикански път II-48, а на запад – след дясно отклонение на север към село Боринци, до връзка с второкласния републикански път II-53 и по него на север към село Майско, а на юг към село Стара река.

Землището на село Кипилово граничи със землищата на: село Боринци на север; село Стрелци на североизток; град Котел на изток; село Нейково на югоизток; село Раково на юг; село Стара река на югозапад; село Зайчари на северозапад.

Населението на село Кипилово, наброявало 1405 души при преброяването към 1934 г. и 1660 към 1956 г., намалява до 422 (по служебен документ на НСИ от 2021-12-31) към 2021 г.

При преброяването на населението към 1 февруари 2011 г., от обща численост 569 лица, за 511 лица е посочена принадлежност към „българска“ етническа група, за 33 – към „турска“, за 7 – към „ромска“ и за 18 – „не отговорили“.

История 
Кипилово е в България от 1878 г., след Освобождението. При преброяването на населението през 1881 г. Кипилово е отбелязвано като „градец“, а населението му наброява 2966 души.

Килийно училище в Кипилово има от 1840 г. с пръв учител абаджията Кръстю Христов от село Беброво. През 1865 г. учителят Матей Николов от град Елена превръща училището в светско, въвеждайки обучение по смятане и други науки. През 1882/1883 г. започва строеж на нова сграда, в която обучението се води в отделни класове. През 1920 г. е разкрит първи прогимназиален клас. През периода 1939 – 1946 г. се построява нова училищна сграда. От учебната 1960/1961 г. към училището е открит VIII клас.

Читалището в Кипилово е основано през 1909 г. с име „Наука“. С основаването на читалището е изграден и театрален колектив, чиято първа поставена пиеса е „Многострадална Геновева“. Към 1978 г. е построен нов читалищен дом. От 1982 г. читалището носи името „Анастас Кипиловски“.

Населението на Кипилово се препитава главно от експлоатация на горите и във връзка с това през 1935 г. в селото е създадено общинско ревирно лесничейство като служба за рационално стопанисване и експлоатация на горите. От 1941 г. в резултат на създалата се военновременна обстановка в страната, лесничейството ограничава дейността си изключително върху дърводобива, вследствие възложените големи държавни доставки на дървен материал. Това обстоятелство довежда и промяна в наименованието на лесничейството, което в началото на 1943 г. е преименувано в Общинско горско стопанство. По-късно стопанството се преименува в Кипиловско ревирно лесничейство с много обширен район на стопанисваните гори, като контролира и лова и риболова в района. От 1948 г. лесничейство се преобразува в Държавно горско стопанство. От 1999 г. стопанството е преструктурирано в Държавно лесничейство – Кипилово и „Сайганица“ ЕАД – Кипилово. От 2005 г. лесничейството е влято в Държавната дивечовъдна станция „Котел“.

На 7 декември 2006 към Кипилово е присъединено обезлюденото село Птичари.

Обществени институции 
Село Кипилово към 2023 г. е център на кметство Кипилово.

В село Кипилово към 2023 г. има:
 действащо читалище „Анастас Кипиловски – 1909“;
 действащо общинско основно училище „Свети свети Кирил и Методий“;
 православна църква „Свети пророк Илия“;
 пощенска станция;
 целодневна детска градина „Детелина“.

Редовни събития 
Празник на селото е Илинден (по стар стил – 2 август). Празничните дати за селото се определят няколко месеца предварително, като се избират съботата и неделята по-близки до 2 август.

Празнуват се и:
 Бабинден – ежегодно;
 Лазаровден;
 Седмица на гората – в местността „Сайганица“, където има обособен горски кът.

Други 
Дърводобивът е основа на поминъка в селото. Дървеният материал се изнася предимно за Гърция.

Река Сайганица до извора ѝ е отклонена с цел създаване на рибарник.

Слабо е развито животновъдството – предимно малки стада от кози, овце и крави.

Природни и културни забележителности 
Край селото се намират останките от стените и сводовете на слабопроучената крепост от римско време, наречена днес Кипилово кале, служела някога за преден щит пред варварските нашествия от север. Градежът е смесена зидария и на места стига до 6 – 7 метра височина. Най-ранна датировка на крепостта – III в.

Крепостта Кипилово кале се намира на 3 км югоизточно от с. Кипилово, на връх Хисарлъка. Има формата на неправилен трапец и огражда площ от около 8000 m². От дебелите 2,5 м крепостни стени е запазено немалко, като на места те се издигат до 8 – 10 м височина. Запазени са и три от входовете на крепостта, а в източната ѝ част се намира 12-метровият водоснабдителен кладенец. По характерния градеж археолозите са определили, че крепостта е построена в края на VІ в. от римляните, с цел защита от нахлуващите от север варварски племена и вероятно е просъществувала до края на Второто българско царство.

Близо до селото има и няколко пещери.

В центъра на Кипилово има паметник и възпоменателни плочи на Анастас Кипиловски.

Източници

Външни препратки 
 Топографска карта, мащаб 1:100000 Картен лист: K-35-041
 Топографска карта, мащаб 1:50000 Картен лист: K-35-041-1. Актуалност 1984 г. Издание 1988 г.
 Източна Стара планина. Географска карта
 Опознай.bg. Местност „Сайганица“.

Села в област Сливен
Населени места в община Котел